โกรธ FATCA
โดย...สปาย 008
28 ก.พ. 2558

โดย...สปาย 008
เมื่อวานนี้ เกือบบ่าย 3 โมง ประตูธนาคารกรุงเทพ สาขากล้วยน้ำไทย แตกดังเพล้ง ทำให้คนละแวกนั้นตกใจว่าเกิดอะไรขึ้น เพราะมีฝรั่งคนหนึ่งเดินออกไปอย่างฉุนเฉียวก่อนที่กระจกประตูธนาคารจะแตก
ทั้งคนในแบงก์และคนข้างแบงก์วิ่งแตกตื่นกันมามุงดู เพราะเกรงจะเกิดเหตุร้ายอะไร แต่กลายเป็นว่าลูกค้าต่างชาติรายหนึ่งเข้ามาที่สาขาเพื่อขอเปิดบัญชีเงินฝากกับธนาคาร ซึ่งธนาคารก็ยินดีให้บริการ แต่ก็มีการส่งแบบฟอร์มการปฏิบัติตามกฎหมายป้องกันการหลีกเลี่ยงภาษีของสหรัฐอเมริกา หรือ FATCA
พอเห็นแบบฟอร์ม FATCA ที่รัฐบาลอเมริกาขอให้ธนาคารทุกแห่งในประเทศไทยส่งข้อมูลกลับไปให้ เพื่อดูว่าใครหนีภาษีกันบ้าง ว่าที่ลูกค้ารายใหม่ของแบงก์ก็หุนหันเดินออกจากเคาน์เตอร์แบงก์ไปด้วยความไม่พอใจ
อารามรีบร้อนผลักประตูออกไปอย่างแรง ประตูสะท้อนกลับมาตีกันทำให้กระจกแตก แต่ไทยมุงก็ลือไปเรื่อย บ้างก็ว่าฝรั่งเอาก้อนหินทุ่มใส่ประตู บางคนมโนไปถึงขนาดว่าลูกค้ายิงใส่ประตูกระจกแตก
เรื่องธรรมดาเลยกลายเป็นดราม่าอาชญากรรมไปซะงั้น